Rapid București cucerește primul trofeu din istoria sa, iar Cupa României la volei masculin ajunge, cu Rapidul, la București. Așadar, Rapid București a cucerit cupa după ce s-a impus cu scorul de 3-1, în finala de la Mioveni.
Cupa României la volei, atât feminin cât și masculin, s-a jucat într-o sală aproape goală, la Mioveni. Greu de înțeles de ce acest spectacol voleibalistic, al doilea va și valoare din România, a fost dus de Federația Română de Volei într-o zonă în care sala prinde viață doar la meciurile de handbal. După cum era de așteptat, spectatorii au fost prezenți într-un număr foarte, foarte mic.
Dar spectacolul a fost unul real, cu numeroase surprize, prima fiind aceea că Arcada Galați, campioana României, nici măcar nu a ajuns în finală. Iar acest spectacol a putut fi vizionat, din fericire, la TV.
Echipa de volei masculin Rapid București este noua câștigătoare a Cupei României, după finala cu Steaua București, disputată la Turneul Final 4 de la Mioveni. Au fost două zile de vis pentru Rapid, în Final Four-ul Cupei României de la Mioveni, în care au învins campioana Arcada Galați, în semifinale, și apoi vicecampioana Steaua București, în marea finală.
Evoluții excelente pentru rapidiștii care au crezut în șansa lor, au luptat pentru fiecare minge, iar la final au sărbătorit succesul. Primul de acest fel din istoria clubului.
Așadar, Rapid București cucerește primul trofeu din istoria sa. Rapid București s-a impus cu scorul de 3-1 în fața adversarei Steaua București, pe seturi 22-25, 25-22, 25-14, 28-26.
Cei mai buni de la învingători au fost Amir Ghafour (18 puncte), Christian Fromm (17), Nicolas Marechal (13), Mojarad Aliasghar (10). De la Steaua s-au remarcat Mircea Peța (14) și Lukasz Wiese (13).
Steaua a trecut în semifinale de Dinamo cu scorul de 3-1, iar Rapid București a învins Arcada Galați tot cu 3-1. Steaua a jucat ultima finală în Cupa României în 2022, după o pauză de 25 de ani, când a pierdut cu 0-3 în fața echipei Arcada Galați, campioană și atunci, și acum.
Cupa României a ajuns în 2024 la București, după ce anul trecut a fost câștigată de SCMU Craiova. La Mioveni, s-au dat lupte aprige între echipele masculine care sunt și în bătălia pentru titlul de campioană națională, iar spectacolul a putut fi urmărit pe postul național de televiziune.
În prima semifinală, Steaua București a câștigat cu 3-1, la seturi 34-32, 25-27, 25-20 și 25-17, în derby-ul bucureștean cu Dinamo, echipă antrenată de reputatul antrenor Stelian Moculescu, care în curând va împlini 74 de ani. Cei mai buni marcatori de la Steaua au fost Gabriel Bontea (18 puncte), Mircea Peța (15) și Lukasz Wiese (14), în timp ce de la Dinamo s-au evidențiat Sergio Luiz Felix Junior (14) și Mohammad Barbast (11).
În cea de-a doua semifinală, Rapid București a învins-o pe campioana Arcada Galați, echipa selecționerului Sergiu Stancu, în patru seturi cu scorul de 3-1. La seturi, rezultatele au fost 20-25, 25-18, 25-22 și 25-17. Cei mai buni jucători ai echipei învingătoare au fost Amir Ghafour, cu 23 de puncte, Aliasghar Mojarad (12) și Nicolas Marechal (11). Finlandezul Aaro Nikula a fost cel mai bun de la echipa campioană, reușind 21 de puncte. Rapid București a obținut primul trofeu Cupa României din istoria sa, chiar dacă până acum rapidiștii au obținut trei Cupe ale Campionilor Europeni (1961, 1963, 1965) și 11 titluri naționale.